text: Horsens slår superliga-favoritter ud af pokalen
  26 september 2013 kl. 21.21
  Henrik Toft blev matchvinder for AC Horsens, som torsdag aften vandt 1-0 hjemme over Randers.
  Randers FC gentager ikke sidste sæsons succes i den danske pokalturnering i fodbold.
  Det står fast, efter at Randers torsdag aften på udebane tabte 0-1 til AC Horsens i tredje runde.
  I sidste sæson nåede Randers helt frem til finalen i Parken, hvor Esbjerg sejrede. Men sådan et eventyr bliver det altså ikke til i denne sæson.
  Angriberen Henrik Toft blev matchvinder for Superliga-nedrykkerne fra AC Horsens. Han scorede efter lidt over et kvarters spil. I situationen mente Randers-spillerne, at Henrik Toft var i en offside-position, men dommeren fløjtede ikke.
  Ronnie Schwartz i første halvleg og indskiftede Djiby Fall i anden halvleg burde have scoret for Randers, men fejlede fælt. Og generelt skuffede Randers spillemæssigt.
  I næste runde skal Horsens en tur til Nordvest FC fra 2. division.
  